REZOLUTË
PËR VLERËSIMIN E VEPRIMTARISË SË AGJENCISË SË SIGURIMIT TË DEPOZITAVE PËR VITIN 2020

Kuvendi i Shqipërisë,
- Duke njohur e vlerësuar rolin e Agjencisë së Sigurimit të Depozitave, për sigurimin dhe kompensimin e depozitave të qytetarëve të vendosura në bankat që operojnë në Republikën e Shqipërisë;
- Duke vlerësuar kontributin e saj në drejtim të rritjes së qëndrueshmërisë së sistemit financiar e bankar;
- Duke mbështetur e zhvilluar bashkëpunimin me këtë agjenci, si dhe duke nxitur bashkëpunimin e saj me institucionet kombëtare e ndërkombëtare,
Vlerëson veprimtarinë e Agjencisë së Sigurimit të Depozitave në drejtim të:
- Miratimit të “Platformës për përmirësimin e cilësisë së të dhënave të depozituesve dhe depozitave në sistemin bankar” si një domosdoshmëri për një proces kompensimi të saktë dhe të shpejtë;
- Bashkëpunimit dhe koordinimit me institucionet dhe autoritetet rregullatore, për monitorimin e ecurisë së treguesve të anëtarëve të skemës dhe ruajtjes së integritetit të operacioneve të saj;
- Administrimit me efektivitet të mjeteve financiare, duke diversifikuar portofolin me investime në maturitet më afatgjatë;
- Angazhimit të Agjencisë në rritjen e nivelit të edukimit dhe ndërgjegjësimit të depozituesve, për përfitimet dhe kufizimet e skemës së sigurimit të depozitave;
- Realizimit të trajnimeve të punonjësve të shërbimit me klientelën, si përcjellësit e parë dhe më të rëndësishëm të informacionit për sigurimin dhe kompensimin e depozitave.
Kuvendi rekomandon që Agjencia e Sigurimit të Depozitave, për vitin 2021, të përmirësojë punën në këto drejtime:
- Të bashkëpunojë me të gjitha bankat dhe shoqëritë e kursim–kreditit për ndjekjen dhe zgjidhjen e të gjitha problematikave të dala gjatë simulimeve teknike të mëparshme;
- Të përmirësojë kapacitetet monitoruese dhe vlerësuese të Agjencisë, duke kryer stres-teste në vazhdimësi për vlerësimin e mjaftueshmërisë së fondit të kompensimit të depozitave në banka;
- Të përmirësojë sistemin e teknologjisë së informacionit të Agjencisë, në lidhje me modulet e kryerjes së pagesave në një proces kompensimi, dhe të rrisë funksionalitetin e ambientit të raportimit për të mundësuar një paraqitje dhe administrim më të mirë të sistemit të informacionit në Agjenci;
- Të verifikojë në vijueshmëri rezultatet e testimeve të dijeve, në lidhje me sigurimin dhe kompensimin e depozitave, dhe të propozojë materiale trajnuese për përmirësimin e këtyre dijeve për punonjësit e shërbimit me klientin në banka dhe shoqëritë e kursim–kreditit;
- Të vazhdojë bashkëpunimin me anëtarët e rrjetit të sigurisë financiare, për ruajtjen e stabilitetit financiar në vend dhe mbrojtjen e interesave të depozituesve.

KRYETAR 
Gramoz Ruçi

